SET ปิดเช้าพุ่งกว่า 10 จุด รับผลดีGDPไทยโตเกินคาด-ลุ้นวุฒิสภาสหรัฐฯไฟเขียวแผนปฏิรูปภาษี
SET ปิดเช้าพุ่งกว่า 10 จุด รับผลดีGDPไทยโตเกินคาด-ลุ้นวุฒิสภาสหรัฐฯไฟเขียวแผนปฏิรูปภาษี โดยดัชนีตลาดหุ้นไทย SET ปิดเช้านี้ (22 พ.ย.) ที่ระดับ 1,720.57 จุด เพิ่มขึ้น 10.09 จุด หรือ 0.59% มูลค่าการซื้อขาย 27,050.90 ล้านบาท
22 พ.ย. 2560

ผู้สื่อข่าวรายงานว่า ดัชนีตลาดหุ้นไทย SET ปิดเช้านี้ (22 พ.ย.) ที่ระดับ 1,720.57 จุด เพิ่มขึ้น 10.09 จุด หรือ 0.59% มูลค่าการซื้อขาย 27,050.90 ล้านบาท
ด้าน น.ส.อาภาภรณ์ แสวงพรรค ผู้อำนวยการบริหารฝ่ายวิจัย บล.ดีบีเอส วิคเคอร์ส (ประเทศไทย) เปิดเผยว่า ตลาดหุ้นไทยเช้านี้ปรับตัวขึ้นได้ดีในทิศทางเดียวกับตลาดต่างประเทศ
โดยตลาดหุ้นในภูมิภาคเอเชียเช้านี้อยู่ในแดนบวกกันหมด เช่นเดียวกับดาวโจนส์ที่เมื่อคืนที่ผ่านมาก็บวกได้ดี หลังจากที่ประธานาธิบดีโดนัลด์ ทรัมป์ จะให้ของขวัญชาวอเมริกัน ด้วยการให้แผนปฏิรูปภาษีที่คิดว่าจะผ่านวุฒิสภาได้ไม่ยาก
ส่วนบ้านเราก็ได้โมเมนตัมดีจากตัวเลขผลิตภัณฑ์มวลรวมภายในประเทศ (GDP) งวดไตรมาส 3/60 ที่ออกมาเติบโตกว่าที่คาดไว้ ทำให้มองว่าเศรษฐกิจในปีหน้าจะขยายตัวได้ดีต่อเนื่อง ส่งผลให้หุ้นพวก Domestic plays อย่างหุ้นในกลุ่มแบงก์, อุปโภคบริโภค สดใสต่อเนื่อง
ขณะที่หุ้นในกลุ่มท่องเที่ยววันนี้ก็มีพักตัวบ้างหลังขึ้นไปเมื่อวานนี้ แต่ก็ยังมีหุ้น AOT ที่ยังบวกได้ ซึ่งมองว่าท่องเที่ยวยังเป็นปัจจัยหลักในการขับเคลื่อนเศรษฐกิจไทย
สำหรับแนวโน้มการลงทุนในช่วงบ่ายนี้ น.ส.อาภาภรณ์ กล่าวว่า ตลาดฯยังมีโมเมนตัมเป็นบวก ซึ่งตลาดในยุโรปเปิดเทรดในช่วงบ่ายนี้ก็น่าจะได้อานิสงส์จากสหรัฐฯช่วยหนุน ส่วนประเด็นของเยอรมนีเป็นปัญหาเล็กน้อยไม่น่าจะทำให้ตลาดในยุโรปมีการเปลี่ยนแปลงไป
พร้อมให้แนวรับ 1,710-1,700 จุด ส่วนแนวต้าน 1,730 จุด โดยมีจุดฟิวเตอร์ที่ 1,700 จุด
 
ส่วนหลักทรัพย์ที่มีมูลค่าการซื้อขายสูงสุด 5 หลักทรัพย์ ได้แก่ 
IVL      มูลค่าการซื้อขาย 1,922.35 ล้านบาท ปิดที่  50.25 บาท  เพิ่มขึ้น  1.00 บาท
SCC      มูลค่าการซื้อขาย 1,092.90 ล้านบาท ปิดที่ 492.00 บาท  เพิ่มขึ้น  4.00 บาท
KBANK    มูลค่าการซื้อขาย   844.01 ล้านบาท ปิดที่ 225.00 บาท  เพิ่มขึ้น  2.00 บาท
BEAUTY   มูลค่าการซื้อขาย   771.64 ล้านบาท ปิดที่  21.10 บาท  เพิ่มขึ้น  1.00 บาท
SKE      มูลค่าการซื้อขาย   760.19 ล้านบาท ปิดที่   2.28 บาท  เพิ่มขึ้น  0.48 บาท